**Gwybodaeth Hawlfraint**

Cyhoeddir *y Fframwaith Moesegol hwn ar gyfer y Proffesiynau Cynghori* gan Gymdeithas Cynghori a Seicotherapi Prydain, BACP House, 15 St John’s Business Park, Lutterworth, Leicestershire, LE17 4HB.

ffôn: 01455 883300 ffacs: 01455 550243 e-bost: bacp@bacp.co.uk w: www.bacp.co.uk

Cymdeithas Cynghori a Seicotherapi Prydain (BACP) yw'r sefydliad proffesiynol mwyaf ar gyfer cynghori a seicotherapi yn y Deyrnas Unedig, cwmni cyfyngedig drwy warrant 2175320 yng Nghymru a Lloegr, ac elusen gofrestredig, 298361.

Hawlfraint © 2018 Cymdeithas Cynghori a Seicotherapi Prydain.

Cyhoeddwyd gyntaf 2018. Mae'r *Fframwaith Moesegol hwn ar gyfer y Proffesiynau Cynghori* yn dod i rym o 1 Gorffennaf 2018.

Rhoddir caniatâd i'w atgynhyrchu at ddefnydd personol ac addysgol yn unig.

Gwaherddir copïo masnachol, llogi a benthyca.

Cynllun PDF gan Steers McGillan Eves.[

**Cynnwys**

Rhagarweiniad

Ein hymrwymiad i gleientiaid

Moeseg

Gwerthoedd

Egwyddorion

Nodweddion moesol personol

Casgliad

Arfer Da

Rhoi cleientiaid yn gyntaf

Gweithio i safonau proffesiynol

Parch

Adeiladu perthynas briodol

Toriadau a therfyniadau

Uniondeb

Atebolrwydd a didwylledd

Cyfrinachedd

Gweithio gyda chydweithwyr ac mewn timau

Goruchwyliaeth

Hyfforddiant ac addysg

Hyfforddeion

Gwaith Ymchwil

Gofalu am eich hun fel ymarferydd

Ymateb i gyfyng-gyngor a phroblemau moesegol

**Rhagarweiniad**

Mae'r *Fframwaith Moesegol* yn gosod yr egwyddorion moesegol disgwyliedig, y gwerthoedd a safonau arfer da ar gyfer aelodau'r BACP.  
  
Fel aelodau a phobl gofrestredig Cymdeithas Cynghori a Seicotherapi Prydain, rydym wedi ymrwymo ein hunain i'r egwyddorion a'r gwerthoedd a osodwyd yn y *Fframwaith Moesegol* hwnac rydym yn cydnabod y gall ein haelodaeth neu ein cofrestriad fod mewn perygl os ydym yn methu â chyflawni ein hymrwymiadau.

Y *Fframwaith Moesegol hwn ar gyfer y Proffesiynau Cynghori* yw'r prif bwynt cyfeirio ar gyfer penderfyniadau mewn gwrandawiadau ymddygiad proffesiynol.

**Defnyddio'r *Fframwaith Moesegol***

Dylech chi ddarllen a deall y  *Fframwaith Moesegol* cyn gweithio gyda chleientiaid. Cynlluniwyd y fframwaith hwn i'ch helpu i ddarparu sylfaen sicr i'ch cleientiaid ar gyfer eich gwaith gyda'ch gilydd. Mae'n arfer da i integreiddio'r *Fframwaith Moesegol*  i mewn i'ch gwaith ac i'w ddefnyddio fel adnodd i'ch helpu i wynebu unrhyw heriau a materion wrth iddynt godi. Mae hyn yn gweithio llawer yn well na throi ato'n unig mewn argyfwng neu ar ôl i rywbeth fynd o'i le.

Fel fframwaith, mae'n creu strwythur rhanedig rydym ni i gyda yn gweithio o fewn iddo ond gyda'r hyblygrwydd i ymateb i anghenion gwahanol gyd-destunau a grwpiau cleientiaid. Mae yna dair prif adran:

* Mae *ein hymrwymiad i gleientiaid*  yn darparu crynodeb a throsolwg. Mae'n bosibl i chi ddefnyddio hon fel dogfen ar wahân i roi i'ch cleientiaid neu ei chynnwys yn y wybodaeth rydych yn ei darparu am eich gwasanaeth (gweler [www.bacp.co.uk/events-and-resources/ethics-and-standards/ethical-framework-for-the-counselling-professions/](http://www.bacp.co.uk/events-and-resources/ethics-and-standards/ethical-framework-for-the-counselling-professions/)).
* Cynlluniwyd *Moeseg* i'ch helpu i ddeall y meddylfryd tu cefn i sut rydym yn gweithio gyda chleientiaid. Gellir ei ddefnyddio wrth oruchwylio ar gyfer meddwl drwy unrhyw faterion neu gyfyng-gyngor.
* Mae *arfer da* yn ystyried y pethau ymarferol ynghylch rhoi ein moeseg ar waith.

Mae'r adnoddau *Arfer Da Ar Waith*, ac adnoddau eraill ar y wefan BACP yn darparu cyfarwyddyd ymarfer ychwanegol nad yw'n orfodol, y mae'n bosibl y byddwch yn ei gael yn berthasol neu'n ddefnyddiol. Y geiriau gorfodol yw'r rheiny a ddefnyddir yn y  *Fframwaith Moesegol ar gyfer y Proffesiynau Cynghori,* a ddylai fod yn bwynt cyfeirio eithaf i chi wrth benderfynu beth sy'n briodol i'ch rôl a'ch lleoliad.

**Termau allweddol**

Mae *ymarferydd* yn aelod neu'n berson cofrestredig Cymdeithas Cynghori a Seicotherapi Prydain (BACP) sy'n darparu gwasanaethau therapiwtig-wybodus, yn enwedig hyfforddi, cynghori, gofal bugeiliol, seicotherapi neu sy'n defnyddio sgiliau cynghori. Mae hyn yn cynnwys bod yn oruchwyliwr, hyfforddwr, addysgwr ymarferwyr, neu'n ymchwilydd i unrhyw agwedd ar y proffesiynau cynghori.

Caiffgwasanaethau *therapiwtig-wybodus* eu datblygu o a'u llywio gan y ddamcaniaeth a'r arferion a ddefnyddir mewn therapïau siarad a gwrando, yn nodweddiadol hyfforddi, cynghori, gofal bugeiliol, seicotherapi neu ddefnyddio sgiliau cynghori. Gellir tynnu'r fath ddamcaniaethau ac arferion o sylfaen academaidd a phroffesiynol eang, yn cynnwys niwroleg, seicdreiddiad, seicoleg, gwyddorau cymdeithasol a disgyblaethau eraill.

*Cleient* yw unrhyw un sy'n derbyn hyfforddiant, cynghori, gofal bugeiliol, seicotherapi neu sgiliau cynghori oddi wrth aelod neu berson cofrestredig Cymdeithas Cynghori a Seicotherapi Prydain (BACP). Mae hawl gan bob cleient i dderbyn gwasanaethau sy'n bodloni'r ymrwymiadau a nodwyd yn y *Fframwaith Moesegol* hwn mewn ffyrdd sy'n briodol i'r math o wasanaeth a ddarperir a'i leoliad.

Bydd holl egwyddorion y *Fframwaith Moesegol* yn berthnasol i weithio gyda hyfforddeion a goruchwyliedigion, yn benodol i sicrhau y cânt eu trin â pharch, y darperir gwasanaethau iddynt sy'n ateb y safonau gofynnol, eu bod yn cael eu hamddiffyn rhag ecsbloetiaeth neu gam-driniaeth gan unrhyw un â grym neu awdurdod proffesiynol drostynt. Bydd hyfforddeion a goruchwyliedigion yn derbyn yr un ymrwymiad a safonau moesegol ag unrhyw gleient sy'n derbyn gwasanaethau oddi wrth aelod o'r proffesiynau cynghori.

Bydd hyfforddeion yn cwblhau pob ymrwymiad i gleientiaid o fewn y *Fframwaith Moesegol* wrth weithio fel ymarferwyr gydag aelodau'r cyhoedd fel eu cleientiaid. Mae Arfer Da pwynt 81 yn gosod allan yr ymrwymiadau ar gyfer gweithio gyda hyfforddeion eraill i ddysgu gwybodaeth a sgiliau newydd.

Mae egwyddorion y *Fframwaith Moesegol* yn berthnasol lle bo'n briodol i gyfranogwyr mewn ymchwil – ar gyfer arweiniad pellach gweler Arfer Da pwyntiau 84–90 a *Chanllawiau Moesegol BACP ar gyfer Ymchwil yn y Proffesiynau Cynghori*.

Caiff *ein cyfrifoldebau* eu gosod allan fel ymrwymiadau llwyr neu gymwysedig. Rydym wedi ymrwymo'n llwyr ac yn ddiamod i gyflawni gofyniad penodol lle byddwn yn dweud ‘byddwn yn…’ neu ‘rhaid i ni…’. Ble rydym yn ystyried efallai bod angen amrywio gofyniad am resymau moesegol da, rydym yn dweud ‘byddwn fel arfer yn…’.

Rydym yn ymrwymo ein hunain i fod yn atebol ar goedd ac yn fodlon esbonio sut rydym wedi gweithredu unrhyw un o'r rhwymedigaethau hyn i bobl â diddordeb dilys yn ein gwaith.

**Ein hymrwymiad i gleientiaid**

Mae angen i gleientiaid allu cyfranogi'n rhydd wrth iddynt weithio gydag ymarferwyr y proffesiynau cynghori tuag at eu nodau dymunol. Mae hyn yn golygu bod angen i gleientiaid allu ymddiried yn eu hymarferydd gyda'u lles a'u gwybodaeth bersonol sensitif. Felly, fel aelodau neu bobl gofrestredig Cymdeithas Cynghori a Seicotherapi Prydain, rydym yn ystyried bod dibynadwyedd yn ymrwymiad moesegol difrifol. Rydym wedi cytuno y byddwn yn:

1. Rhoi cleientiaid yn gyntaf trwy:
2. wneud cleientiaid yn brif destun ein sylw wrth i ni weithio gyda nhw
3. darparu gwasanaeth o safon briodol i'n cleientiaid.
4. Gweithio i safonau proffesiynol trwy:
5. weithio o fewn ein cymhwysedd
6. diweddaru ein sgiliau a'n gwybodaeth yn gyson
7. cydweithio gyda chydweithwyr i wella ansawdd yr hyn a gynigir i gleientiaid
8. sicrhau bod ein lles yn ddigonol i gynnal ansawdd y gwaith
9. cadw cofnodion cywir a phriodol.
10. Dangos parch trwy:
11. werthfawrogi pob cleient fel person unigryw
12. diogelu cyfrinachedd a phreifatrwydd cleientiaid
13. cytuno gyda chleientiaid ynghylch sut y byddwn yn gweithio gyda'n gilydd
14. gweithio mewn partneriaeth gyda chleientiaid.
15. Adeiladu perthynas briodol gyda chleientiaid trwy:
16. gyfathrebu'n glir yr hyn y mae hawl gan gleientiaid ei ddisgwyl gennym
17. cyfathrebu unrhyw fuddion, costau ac ymrwymiadau y gall cleientiaid ddisgwyl yn rhesymol
18. parchu'r terfynau rhwng ein gwaith gyda chleientiaid a'r hyn sy'n gorwedd y tu hwnt i'r gwaith hwnnw
19. peidio ag ecsbloetio neu gam-drin cleientiaid
20. gwrando ar sut mae profiad cleientiaid o gydweithio gyda'n gilydd.
21. Cynnal uniondeb trwy:
22. fod yn onest am y gwaith
23. cyfathrebu ein cymwysterau, profiad a dulliau gwaith yn gywir
24. gweithio'n foesegol a gydag ystyriaeth ofalus o sut rydym yn cyflawni ein rhwymedigaethau cyfreithiol.
25. Dangos atebolrwydd a didwylledd trwy:
26. fod yn barod i drafod gyda chleientiaid yn agored ac yn onest unrhyw risgiau hysbys sy'n gysylltiedig â'r gwaith a'r ffordd orau i weithio tuag at ganlyniadau dymunol ein cleientiaid trwy gyfathrebu unrhyw fuddion, costau ac ymrwymiadau y gall cleientiaid eu disgwyl yn rhesymol
27. sicrhau bod cleientiaid yn cael eu hysbysu'n brydlon ynghylch unrhyw beth sydd wedi digwydd sy'n rhoi'r cleient mewn perygl o gael niwed neu sy'n achosi niwed yn ein gwaith gyda'n gilydd, p'un a yw'r cleientiaid yn ymwybodol o hyn ai peidio, a chymryd camau cyflym i gyfyngu neu gyweirio unrhyw niwed cyn belled â phosibl
28. adolygu ein gwaith gyda chleientiaid dan oruchwyliaeth
29. monitro profiad cleientiaid o weithio gyda'n gilydd ac effeithiau ein gwaith ni gyda nhw

**Moeseg**

1. Mae ein moeseg yn seiliedig ar werthoedd, egwyddorion a nodweddion moesol personol sy'n tanategu ac yn llywio'r modd rydym yn dehongli ac yn defnyddio *Ein hymrwymiad i* *gleientiaid* ac *Arfer da*.

**Gwerthoedd**

1. Mae gwerthoedd yn ffordd ddefnyddiol o fynegi ymrwymiadau moesegol cyffredinol sy'n tanategu pwrpas a nodau ein gweithredoedd.
2. Mae ein gwerthoedd sylfaenol yn cynnwys ymrwymiad i'r canlynol:

* Parchu hawliau dynol ac urddas
* Lliniaru symptomau trallod personol a dioddefaint
* Hybu lles pobl a'u galluoedd
* Gwella ansawdd y berthynas rhwng pobl
* Cynyddu gwydnwch personol ac effeithiolrwydd
* Hwyluso ymdeimlad o'r hunan sy'n ystyrlon i'r person(au) dan sylw o fewn eu cyd-destun personol a diwylliannol
* Gwerthfawrogi amrywiaeth profiad dynol a diwylliant
* Gwarchod diogelwch cleientiaid
* Sicrhau uniondeb perthnasau ymarferwyr-cleientiaid
* Gwella ansawdd gwybodaeth broffesiynol a'r defnydd ohoni
* Ymdrechu i ddarparu gwasanaethau sy'n deg ac yn ddigonol.

1. Mae gwerthoedd yn llywio egwyddorion. Byddant yn dod yn fwy manwl eu diffiniad ac yn fwy gweithredol eu gogwydd pan gânt eu mynegi fel egwyddorion.

**Egwyddorion**

1. Mae egwyddorion yn cyfeirio sylw at gyfrifoldebau moesegol pwysig. Ein hegwyddorion craidd yw:

Bod yn ddibynadwy: anrhydeddu'r ymddiriedaeth a roddir yn yr ymarferydd.

Ymreolaeth: parchu hawl y cleient i reoli ei hun.

Caredigrwydd: ymrwymiad i hyrwyddo lles y cleient.

An-niweidioldeb: : ymrwymiad i osgoi niwed i'r cleient.

Cyfiawnder: trin pob cleient mewn modd teg a diduedd a

darparu gwasanaethau digonol.

Hunan-barch: meithrin hunan-adnabyddiaeth yr ymarferydd, uniondeb a

gofal am yr hunan.

1. Gellir ystyried bod penderfyniadau moesegol a gefnogir yn gadarn ac yn gyson gan un neu fwy o'r egwyddorion hyn yn rhai â sail dda iddynt.
2. Fodd bynnag, efallai y bydd ymarferwyr yn dod ar draws amgylchiadau lle mae'n amhosibl cymodi'r holl egwyddorion perthnasol Mae'n bosibl y bydd angen dewis pa egwyddorion i'w blaenoriaethu. Nid yw penderfyniad neu gam gweithredu o reidrwydd yn mynd yn anfoesegol dim ond oherwydd ei fod yn ddadleuol neu oherwydd y byddai ymarferwyr eraill wedi dod i gasgliadau gwahanol mewn amgylchiadau tebyg. Rhwymedigaeth ymarferydd yw i ystyried yr holl amgylchiadau perthnasol gyda chymaint o ofal â phosibl ac i fod yn atebol yn briodol am benderfyniadau a wneir.

**Nodweddion moesol personol**

1. Mae nodweddion moesol personol yn werthoedd a fewnolwyd sy'n siapio sut rydym yn perthnasu ag eraill a'n hamgylchedd. Maen nhw'n cynrychioli egni neu ysfa foesol a all weithredu'n anymwybodol a heb ei harchwilio. Mae'r egni neu ysfa foesol hon yn fwy buddiol yn foesegol pan gaiff ei harchwilio o bryd i'w gilydd a'i defnyddio i ysgogi ein datblygiad moesegol neu siapio sut rydym yn gweithio tuag at gymdeithas dda.
2. Mae ‘nodweddion moesol personol’ yn gymhwysiad cyfoes o ‘rinweddau’ o athroniaeth foesol.
3. Mae nodweddion moesol personol a pherthynol yr ymarferydd o'r pwys mwyaf. Bydd gan eu presenoldeb neu'u habsenoldeb canfyddadwy ddylanwad cryf ar y modd y mae perthnasau gyda chleientiaid a chydweithwyr yn datblygu a ph'un a ydynt o ansawdd a gwydnwch digonol i gynnal y gwaith
4. Fel arfer bydd lefelau cydnawsedd uchel rhwng nodweddion moesol personol a phroffesiynol yn hybu uniondeb a gwydnwch unrhyw berthynas.
5. Nodweddion personol allweddol yr anogir aelodau a phobl gofrestredig yn gryf i geisio amdanynt yn cynnwys:

Didwylledd: bod yn agored gyda chleientiaid am unrhyw beth sy'n eu rhoi mewn perygl o niwed neu sy'n achosi niwed gwirioneddol

Gofal: sylwgarwch caredig, cyfrifol a chymwys i anghenion, lles ac asiantaeth bersonol rhywun.

Dewrder: y gallu i weithredu er gwaethaf ofnau hysbys, risgiau ac ansicrwydd.

Diwydrwydd: defnydd cydwybodol o'r sgiliau a'r wybodaeth sydd eu hangen i gyflawni canlyniad buddiol.

Empathi: y gallu i gyfathrebu dealltwriaeth o brofiad person arall

o safbwynt y person hwnnw.

Tegwch: bod yn ddiduedd ac egwyddorol mewn penderfyniadau a gweithredoedd yn ymwneud ag eraill mewn ffyrdd sy'n hyrwyddo cyfartaledd o ran cyfle ac sy'n gwneud y mwyaf o alluoedd y bobl dan sylw.

Gostyngeiddrwydd: y gallu i asesu'n gywir a chydnabod

eich cryfderau a'ch gwendidau eich hun.

Hunaniaeth: ymdeimlad o'r hunan mewn perthynas ag eraill sy'n ffurfio sylfaen

cyfrifoldeb, gwydnwch a chymhelliant.

Uniondeb: ymrwymiad i fod yn foesol wrth ymwneud ag eraill, gan gynnwys

didwylledd personol, gonestrwydd a chydlyniad.

Gwydnwch: y gallu i weithio gyda phryderon y cleient heb gael eich

lleihau'n bersonol.

Parch: dangos parch priodol tuag at bobl a'u dealltwriaeth ohonynt eu hunain.

Diffuantrwydd: ymrwymiad personol i gysondeb rhwng yr hyn a honnir a'r hyn a wneir.

Doethineb: meddu ar farn gadarn sy'n llywio ymarfer.

**Casgliad**

1. Mae'r her o weithio'n foesegol yn golygu y bydd ymarferwyr yn anorfod yn dod ar draws sefyllfaoedd sydd angen ymatebion i faterion annisgwyl, gwneud penderfyniadau mewn cyfyng-gyngor, a datrys problemau. Mae dealltwriaeth dda o'r foeseg sy'n tanategu ein gwaith yn adnodd gwerthfawr sy'n ddefnyddiol wrth wneud penderfyniadau arwyddocaol. Mae defnydd o fodel datrys problemau moesegol a thrafodaeth ynghylch moeseg yn hanfodol i arfer da. Bwriad *y Fframwaith Moesegol* hwnyw cynorthwyo ymarferwyr trwy gyfeirio sylw tuag at yr amrywiaeth o ffactorau moesegol a all fod angen eu hystyried a nodi ffyrdd eraill o ymdrin â moeseg a allai fod yn fwy defnyddiol
2. Ni all unrhyw ddatganiad moesegol ddileu'r anhawster o wneud dyfarniadau proffesiynol mewn amgylchiadau a all fod yn newid yn gyson ac yn llawn o ansicrwydd. Trwy dderbyn y datganiad hwn o foeseg mae aelodau a phobl gofrestredig Cymdeithas Cynghori a Seicotherapi Prydain yn ymrwymo eu hunain i ymgysylltu gyda'r her o ymdrechu i fod yn foesegol, hyd yn oed pan fod gwneud hynny yn golygu dod i benderfyniadau anodd neu weithredu'n ddewr.

**Arfer Da**

1. Fel aelodau o Gymdeithas Cynghori a Seicotherapi Prydain (BACP) rydym yn ymrwymedig i gynnal a datblygu arfer da.
2. Mae'r adran hon o'r *Fframwaith Moesegol* yn edrych y tu hwnt i'n *Hymrwymiad i gleientiaid* a *Moeseg* gan ystyried eu goblygiadau ar gyfer *Arfer da* yn fwy manwl.
3. Mae'n gosod allan yr hyn y gellir ei ddisgwyl gan holl aelodau a phobl gofrestredig y BACP fel ymarferwyr yn darparu gwasanaethau therapiwtig-wybodus, yn enwedig hyfforddi, cynghori, gofal bugeiliol, seicotherapi a defnyddio sgiliau cynghori. Mae hyn yn cynnwys bod yn oruchwyliwr, hyfforddwr, addysgwr ymarferwyr, neu'n ymchwilydd i unrhyw agwedd ar y proffesiynau cynghori. Bydd hyfforddeion yn cwblhau pob ymrwymiad i gleientiaid o fewn y *Fframwaith Moesegol* wrth weithio gydag aelodau'r cyhoedd fel eu cleientiaid. Mae Arfer Da pwynt 81 yn gosod allan yr ymrwymiadau ar gyfer gweithio gyda hyfforddeion eraill i ddysgu gwybodaeth a sgiliau newydd.
4. Fel aelodau a phobl gofrestredig Cymdeithas Cynghori a Seicotherapi Prydain rydym wedi ymrwymo ein hunain i'r egwyddorion a'r gwerthoedd a osodwyd yn y *Fframwaith Moesegol* hwn ac rydym yn cydnabod y gall ein haelodaeth neu ein cofrestriad fod mewn perygl os ydym yn methu â chyflawni ein hymrwymiadau.
5. Caiff ein cyfrifoldebau eu gosod allan fel rhwymedigaethau llwyr neu gymwysedig. Rydym wedi ymrwymo'n llwyr ac yn ddiamod i gyflawni gofynion penodol *Arfer da* lle byddwn yn dweud ‘byddwn yn…’ neu ‘rhaid i ni…’. Ble rydym yn ystyried efallai bod angen amrywio gofyniad am resymau moesegol da, rydym yn dweud ‘byddwn fel arfer yn…’.
6. Rydym yn ymrwymo ein hunain i fod yn atebol ar goedd ac yn fodlon esbonio sut rydym wedi gweithredu unrhyw un o'r rhwymedigaethau hyn i bobl â diddordeb dilys yn ein gwaith.

**Rhoi cleientiaid yn gyntaf**

1. Byddwn yn gwneud pob cleient yn brif ffocws ein sylw a'n gwaith yn ystod ein sesiynau gyda'n gilydd.
2. Bydd unrhyw fuddion proffesiynol neu bersonol sy'n gwrthdaro â rhoi buddion cleient yn gyntaf yn cael eu hystyried yn ofalus trwy ymgynghoriad â goruchwyliwr, cydweithiwr profiadol annibynnol neu, lle y bo'n briodol, caiff ei drafod gyda'r cleient a effeithir cyn y cynigir gwasanaethau iddo.
3. Byddwn yn ystyried yn ofalus sut rydym yn rheoli sefyllfaoedd wrth amddiffyn cleientiaid neu eraill rhag niwed difrifol neu pan fod cydymffurfio â'r gyfraith yn gallu golygu ein bod yn diystyru dymuniadau penodol cleient neu'n torri eu cyfrinachedd – gweler hefyd 10, 55 a 64.
4. Mewn amgylchiadau neilltuol, efallai bydd yr angen i ddiogelu ein cleientiaid neu eraill rhag niwed difrifol yn golygu ein bod yn diystyru ein hymrwymiad i wneud dymuniadau a chyfrinachedd ein cleient yn brif flaenoriaeth. Efallai bydd angen i ni weithredu mewn ffyrdd fydd yn cefnogi unrhyw ymchwiliadau neu weithredoedd angenrheidiol i rwystro niwed difrifol i'n cleientiaid neu eraill. Dan y fath amgylchiadau, byddwn yn gwneud ein gorau i barchu'r rhannau o ddymuniadau neu gyfrinachau ein cleientiaid nad oes angen eu diystyru er mwyn rhwystro niwed difrifol.
5. Rydym yn rhannu cyfrifoldeb gyda holl aelodau eraill ein proffesiwn am

ddiogelwch a lles yr holl gleientiaid ac am eu hamddiffyn rhag ecsbloetiaeth neu

arfer anniogel. Byddwn yn cymryd camau i rwystro niwed a achosir gan ymarferwyr i unrhyw gleient – gweler hefyd 24.

1. Byddwn yn gwneud popeth y medrwn i ddatblygu ac amddiffyn ymddiriedaeth ein cleient.

**Gweithio i safonau proffesiynol**

1. Mae rhaid i ni fod yn gymwys i o leiaf safonau proffesiynol sylfaenol neu well i ddarparu'r gwasanaethau a gynigir. Pan fyddwn yn ystyried bod bodloni safonau proffesiynol yn golygu ymgynghori ag eraill ag arbenigeddau perthnasol, ceisio ail farn, neu wneud atgyfeiriadau, byddwn yn gwneud hynny mewn ffyrdd sy'n ateb ein hymrwymiadau a'n rhwymedigaethau o ran cyfrinachedd cleientiaid a diogelu data.
2. Byddwn yn diweddaru ein sgiliau a'n gwybodaeth yn gyson trwy:
   1. ddarllen cyfnodolion proffesiynol, llyfrau a/neu adnoddau electronig dibynadwy
   2. cynnal ein gwybodaeth ynghylch unrhyw ymchwil perthnasol ac arweiniad yn seiliedig ar dystiolaeth
   3. trafodaethau gyda chydweithwyr sy'n gweithio gyda materion tebyg
   4. adolygu ein gwybodaeth a'n sgiliau dan oruchwyliaeth neu mewn trafodaeth gydag ymarferwyr profiadol
   5. datblygiad proffesiynol parhaus rheolaidd i ddiweddaru gwybodaeth a sgiliau
   6. gwybodaeth ddiweddaraf am y gyfraith, rheoliadau ac unrhyw ofynion eraill, gan gynnwys arweiniad oddi wrth y Gymdeithas hon, sy'n berthnasol i'n gwaith
3. Byddwn yn cadw cofnodion cywir sy'n:
   * ddigonol, perthnasol ac yn gyfyngedig i'r hyn sy'n angenrheidiol ar gyfer y math o wasanaeth sy'n cael ei ddarparu
   * cydymffurfio â'r gofynion diogelu data perthnasol – gweler [www.ico.org.uk](http://www.ico.org.uk)
4. Byddwn yn gweithio gyda chydweithwyr ynghylch ein gwaith gyda chleientiaid penodol lle mae hyn yn gyson gyda chaniatâd y cleient a lle bydd yn gwella gwasanaethau i'r cleient.
5. Byddwn yn cydweithio gyda chydweithwyr i wella gwasanaethau a chynnig cefnogaeth i'n gilydd. – gweler 56–59 Gweithio gyda chydweithwyr ac mewn timau.
6. Byddwn yn cynnal ein hiechyd corfforol a seicolegol ein hunain ar lefel sy'n ein galluogi i weithio'n effeithiol gyda'n cleientiaid – gweler 91 Gofalu am eich hun fel ymarferydd.
7. Byddwn yn meddu ar sicrwydd yswiriant digonol pan fyddwn yn darparu gwasanaethau i'r cyhoedd yn uniongyrchol neu'n anuniongyrchol.
8. Byddwn yn cyflawni'r egwyddorion a'r gwerthoedd moesegol a nodir yn y *Fframwaith Moesegol* hwn boed yn ymwneud â gweithio ar-lein, wyneb i wyneb neu gan ddefnyddio unrhyw ddulliau eraill o gyfathrebu. Efallai bydd y wybodaeth dechnegol ac ymarferol yn amrywio yn ôl y modd y caiff gwasanaethau eu cyflwyno ond bydd ein holl wasanaethau'n cael eu cyflwyno o leiaf i safonau proffesiynol sylfaenol neu well.

**Parch**

1. Byddwn yn parchu preifatrwydd ac urddas ein cleientiaid.
2. Byddwn yn parchu ein cleientiaid fel pobl trwy ddarparu gwasanaethau sydd yn:
3. ceisio arddangos cydraddoldeb, gwerthfawrogi amrywiaeth ac sy'n sicrhau bod yr holl gleientiaid yn cael eu cynnwys
4. osgoi gwahaniaethu'n annheg yn erbyn cleientiaid neu gydweithwyr
5. derbyn ein bod i gyd yn agored i ragfarn a chydnabod pwysigrwydd holi ein hunain, adborth personol a datblygiad proffesiynol
6. gweithio gyda materion hunaniaeth mewn ffyrdd ystyriol sy'n parchu ymreolaeth y cleient a bod yn sensitif i hyn p'un a welir hyn fel ymreolaeth unigol neu berthynol
7. herio rhagdybiau bod unrhyw dueddfryd rhywiol neu hunaniaeth rhyw yn hanfodol well nag unrhyw un arall other ac ni fyddwn yn ceisio newid tueddfryd rhywiol neu hunaniaeth rhyw nac yn ceisio atal unigolyn rhag mynegi ei dueddfryd rhywiol neu hunaniaeth rhyw
8. gwneud newidiadau i orchfygu rhwystrau i hygyrchedd, cyhyd â bod hyn yn rhesymol bosibl, i gleientiaid o unrhyw allu sy'n dymuno ymgysylltu â'r gwasanaeth
9. cydnabod pan fod ein gwybodaeth o agweddau allweddol ar gefndir, hunaniaeth neu ffordd o fyw ein cleient yn annigonol a chymryd camau i hysbysu ein hunain o ffynonellau eraill lle byddant ar gael ac yn briodol, yn hytrach na disgwyl i'r cleient ein dysgu ni
10. bod â meddwl agored gyda chleientiaid sy'n ymddangos yn debyg i ni'n hunain neu sy'n meddu ar nodweddion cyfarwydd fel nad ydym yn atal neu'n esgeuluso'r hyn sy'n nodedig yn eu bywydau
11. Byddwn yn cymryd i ystyriaeth ofalus y gyfraith ynghylch cydraddoldeb, amrywiaeth a chynhwysiant ac ymdrechwn i gyrraedd safon yn uwch na'r lleiafswm cyfreithiol.
12. Byddwn yn herio cydweithwyr neu bobl eraill sy'n ymwneud â chyflwyno gwasanaethau perthynol y mae eu safbwyntiau'n ymddangos yn wahaniaethol ac annheg ac yn cymryd camau i amddiffyn cleientiaid, os oes angen – gweler 11.
13. Byddwn yn gwneud popeth a fedrwn yn rhesymol i sicrhau bod ein cleientiaid yn cymryd rhan yn wirfoddol. Cydnabyddir amheuon cleientiaid petrusgar neu gleientiaid sy'n teimlo dan bwysau oddi wrth bobl neu asiantaethau eraill i weithio gyda ni a rhoddir ystyriaeth i hyn wrth benderfynu sut y caiff gwasanaethau eu cynnig.
14. Byddwn yn gweithio gyda'n cleientiaid ar sail eu caniatâd gwybodus a'u cytundeb. Rydym yn cydnabod y gall sefyllfaoedd neilltuol ddigwydd lle y gall fod angen i ni flaenoriaethu diogelwch y cleient neu eraill dros ddymuniadau a chyfrinachedd ein cleient – gweler 10.
15. Rhoddir ystyriaeth ofalus i weithio gyda phlant a phobl ifanc sy'n:
16. cymryd i ystyriaeth eu gallu i roi caniatâd gwybodus, p'un a yw'n briodol i geisio caniatâd eraill â chyfrifoldeb rhieniol dros y person ifanc, ynghyd â'u lles gorau
17. arddangos gwybodaeth a sgiliau ynghylch ffyrdd o weithio sy'n briodol i ddatblygiad y person ifanc a sut caiff perthnasau eu ffurfio
18. arddangos gwybodaeth gadarn o'r gyfraith sy'n berthnasol i weithio gyda phlant a phobl ifanc a'u hawliau dynol
19. bod yn wybodus ynghylch diwylliant ac arferion cyfoes sy'n effeithio ar fagu plant/rhoi gofal a sut mae plant a phobl ifanc yn rhyngweithio â'i gilydd a phobl arwyddocaol eraill yn eu bywydau.
20. Byddwn yn rhoi ystyriaeth ofalus i gael a pharchu caniatâd cleientiaid sy'n oedolion agored i niwed, lle bynnag y mae ganddynt y gallu i roi caniatâd, neu trwy gynnwys unrhyw un sy'n darparu gofal ar gyfer y cleientiaid hyn pan fo'n briodol.
21. Bydd ein gwaith gyda chleientiaid yn seiliedig ar bartneriaethau proffesiynol gyda nhw gyda'r nod o gynyddu eu lles, eu gallu a/neu eu perfformiad.

**Adeiladu perthynas briodol**

1. Fel arfer byddwn yn darparu'r wybodaeth i gleientiaid y dylent ei gwybod ymlaen llaw er mwyn gwneud penderfyniad gwybodus am y gwasanaethau maen nhw am eu derbyn, sut caiff y gwasanaethau hyn eu cyflwyno, a sut y caiff gwybodaeth a data amdanynt eu diogelu. Ble mae gofyn i ni ymyrryd cyn darparu'r fath wybodaeth, oherwydd bod y sefyllfa'n ddifrifol ac yn fater o frys, byddwn yn gwneud hynny ar y cyfle priodol cyntaf.
2. Byddwn yn rhoi ystyriaeth ofalus i sut byddwn yn dod i gytundeb gyda chleientiaid ac yn gwneud contract gyda nhw ynghylch telerau darparu ein gwasanaethau. Rhoddir sylw i:
3. ddod i gytundeb neu gontract sy'n cymryd i ystyriaeth union anghenion a dewisiadau pob cleient cyn belled â phosibl
4. cyfathrebu telerau ac amodau'r cytundeb neu'r contract mewn ffyrdd y gall y cleient eu deall yn hawdd ac sy'n briodol i'w cyd-destun
5. nodi'n glir sut caiff cyfrinachedd a phreifatrwydd cleient eu diogelu ac unrhyw amgylchiadau lle y caiff gwybodaeth gyfrinachol neu breifat ei chyfathrebu i eraill
6. darparu cofnod neu fynediad hawdd i gofnod o'r hyn a gytunwyd i'r cleient
7. cadw cofnod o'r hyn a gytunwyd ac unrhyw newidiadau neu eglurhadau pan fyddant yn digwydd
8. bod yn wyliadwrus am unrhyw anghydfodau cytundebol posibl rhwng cytundebau gyda'n cleientiaid ac unrhyw gytundebau cytundebol eraill sy'n berthnasol i'r gwaith a ymgymerir ac ymdrechu'n rhagweithiol i osgoi'r rhain ble bo'n bosibl neu rybuddio'n ddiymdroi'r bobl â'r grym neu gyfrifoldeb i ddatrys yr anghysonderau hyn.
9. Byddwn yn adolygu cynnydd pob cleient o bryd i'w gilydd a phan yn ymarferol, byddwn yn gofyn am farn y cleient ynghylch sut rydym yn gweithio gyda'n gilydd.
10. Byddwn yn sefydlu ac yn cynnal terfynau proffesiynol a phersonol priodol yn ein perthnasau gyda chleientiaid trwy sicrhau bod:
11. y terfynau hyn yn gyson gyda'r nodau o weithio gyda'n gilydd ac yn fuddiol i'r cleient
12. caiff unrhyw berthnasau deuol neu luosrif eu hosgoi lle mae'r risgiau o niwed i'r cleient yn fwy nag unrhyw fuddion i'r cleient
13. cymerir gofal rhesymol i wahanu a chynnal gwahaniaeth rhwng ein presenoldeb personol a phroffesiynol ar gyfryngau cymdeithasol lle y gallai hyn arwain at berthnasau deuol niweidiol gyda chleientiaid
14. adolygir effaith unrhyw berthnasau deuol neu luosrif bob hyn a hyn dan oruchwyliaeth a'u trafod gyda chleientiaid pan fo'n briodol. Gellir trafod y rhain gyda chydweithwyr neu reolwyr hefyd er mwyn cynnal uniondeb y gwaith a wneir
15. Ni chawn berthnasau rhywiol gyda, nac ychwaith ymddwyn yn rhywiol tuag at ein cleientiaid, goruchwyliedigion neu hyfforddeion.
16. Ni fyddwn yn ecsbloetio neu'n cam-drin ein cleientiaid mewn unrhyw ffordd: yn ariannol, yn emosiynol, yn gorfforol, yn rhywiol neu'n ysbrydol.
17. Byddwn yn osgoi cael perthnasau rhywiol gyda neu ymddwyn yn rhywiol tuag at bobl y gwyddom eu bod yn agos i'n cleientiaid er mwyn osgoi tanseilio ymddiriedaeth ein cleientiaid ynom neu niweidio'r berthynas therapiwtig.
18. Byddwn yn osgoi parhau neu ailddechrau unrhyw berthnasau gyda chleientiaid blaenorol a allai beri niwed i'r cleient neu niweidio unrhyw fuddion o'r gwaith therapiwtig a ymgymerir. Rydym yn cydnabod efallai y bydd buddion sy'n gwrthdaro a materion yn ymwneud â grym neu ddibyniaeth yn parhau ar ôl i'n perthynas waith gyda chleient, goruchwyliedig neu hyfforddai ddod i ben yn ffurfiol. Felly:
    1. Byddwn yn arfer pwyll cyn mynd i berthnasau personol neu fusnes gyda chleientiaid blaenorol
    2. Byddwn yn osgoi perthnasau rhywiol neu glos gyda chleientiaid blaenorol neu bobl sy'n agos iddynt. Yn eithriad i hyn, caniateir y fath berthynas yn unig ar ôl ystyriaeth ofalus dan oruchwyliaeth a phryd bynnag y bo'n bosibl, yn dilyn trafodaeth gyda chydweithwyr profiadol neu eraill â phryderon ynghylch uniondeb y proffesiynau cynghori, pan fod:

* digon o amser wedi mynd heibio neu pan fod amgylchiadau'r bobl dan sylw wedi newid yn ddigonol i sefydlu gwahaniaeth rhwng y berthynas flaenorol a'r berthynas newydd arfaethedig
* a bod unrhyw ddynameg therapiwtig o'r berthynas flaenorol wedi'i datrys yn ddigonol i alluogi dechrau math gwahanol o berthynas. (Efallai na fydd hyn yn bosib gyda rhai cleientiaid neu'n amhriodol i rai ffyrdd therapiwtig o weithio.)
* mae yna wasanaeth cywerth i'r un a ddarperir gan yr ymarferydd ar gael i'r cleient blaenorol, pe dymunir hyn yn y dyfodol
* mae'r ymarferydd wedi cymryd gofal amlwg o ran sicrhau bod y berthynas newydd yn meddu ar uniondeb ac nid yw'n ecsbloetiol
  1. Byddwn yn atebol yn broffesiynol os bydd y berthynas yn mynd yn niweidiol i'r cleient blaenorol neu'n niweidio enw da'r proffesiwn.

**Toriadau a therfyniadau**

1. Byddwn yn hysbysu cleientiaid ynghylch unrhyw derfynau penodol i hyd neu nifer y sesiynau fel rhan o broses y contract.
2. Byddwn yn ceisio hysbysu cleientiaid ymhell ymlaen llaw o unrhyw derfyniadau sydd ar ddod a byddwn yn sensitif i ddisgwyliadau a phryderon ein cleient pan fyddwn yn dod i ddiwedd ein gwaith gyda'n gilydd.
3. Byddwn yn hysbysu cleientiaid ymlaen llaw o unrhyw doriadau cynlluniedig yn ein gwaith gyda'n gilydd, er enghraifft, gwyliau neu driniaethau meddygol, a byddwn yn rhoi cymaint â phosibl o rybudd.
4. Caiff unrhyw doriadau nas cynlluniwyd oherwydd salwch neu achosion eraill eu rheoli mewn ffyrdd i leihau peri anghyfleuster i gleientiaid ac, ar gyfer toriadau estynedig, gall hyn gynnwys cynnig rhoi cleientiaid mewn cysylltiad ag ymarferwyr eraill.
5. Petai farwolaeth yn digwydd neu salwch sy'n ddigon difrifol i rwystro'r ymarferydd rhag cyfathrebu'n uniongyrchol gyda chleientiaid, byddwn wedi penodi rhywun i gyfathrebu gyda'r cleientiaid a'u cynorthwyo wrth iddynt wneud trefniadau amgen lle y dymunir hyn. Bydd y person sy'n ymgymryd â'r gwaith hwn yn rhwymedig yn ôl y cyfrinachedd a gytunwyd rhwng yr ymarferydd a'r cleient, ac fel arfer bydd yn gydweithiwr y gellir ymddiried ynddo, yn ymddiriedolwr a benodir yn arbennig neu'n oruchwyliwr.

**Uniondeb**

1. Byddwn yn cynnal safonau gonestrwydd a chywirdeb uchel ym mhob agwedd ar ein gwaith.
2. Byddwn mor agored a chyfathrebol gyda'n cleientiaid, ein cydweithwyr ac eraill ag sy'n gyson gyda diben, dulliau a chyfrinachedd y gwasanaeth.
3. Pryd bynnag byddwn yn cyfathrebu ein cymwysterau, ein profiad proffesiynol a'n dulliau gwaith, byddwn yn gwneud hynny yn gywir ac yn onest. Caiff pob cais rhesymol am y wybodaeth hon ei ateb yn brydlon.
4. Rhown ystyriaeth gydwybodol i'r gyfraith a'r ffordd rydym yn cyflawni unrhyw ofynion cyfreithiol yn ymwneud â'n gwaith – gweler hefyd 14f, 23 a 70.
5. Byddwn yn hysbysu'r Gymdeithas hon yn brydlon ynghylch unrhyw gyhuddiadau troseddol neu weithdrefnau disgyblu a wneir yn ein herbyn. Hefyd byddwn yn hysbysu'r Gymdeithas hon ynghylch hawliadau sifil yn codi o waith yn y proffesiynau cynghori, neu os cawsom ein dyfarnu'n fethdalwyr.
6. Byddwn yn osgoi unrhyw weithredoedd a fydd yn dwyn anfri ar ein proffesiwn.
7. Byddwn yn annog cleientiaid i godi unrhyw bryderon ynghylch ein gwaith gyda nhw ar y cyfle cyntaf, rhoi ystyriaeth ofalus i unrhyw bryderon a, pan fo'n briodol, byddwn yn ceisio eu datrys. Caiff cleientiaid eu hysbysu ynghylch unrhyw brosesau cwyno perthnasol sy'n agored iddynt gan gynnwys Gweithdrefnau Ymddygiad Proffesiynol y Gymdeithas hon [www.bacp.co.uk/about-us/protecting-the-public/professional-conduct/](http://www.bacp.co.uk/about-us/protecting-the-public/professional-conduct/)

**Atebolrwydd a didwylledd**

1. Byddwn yn cymryd cyfrifoldeb dros sut rydym yn cynnig cyfleoedd i'n cleientiaid weithio tuag at eu canlyniadau dymunol a diogelwch y gwasanaethau rydym yn eu darparu neu y mae gennym gyfrifoldeb dros eu goruchwylio.
2. Byddwn yn trafod gyda chleientiaid sut orau i weithio tuag at eu canlyniadau dymunol ac unrhyw risgiau hysbys sy'n gysylltiedig â'r gwaith.
3. Byddwn yn sicrhau didwylledd trwy fod yn agored ac yn onest am unrhyw beth sy'n mynd o'i le ac yn hysbysu ein cleientiaid yn brydlon ynghylch unrhyw beth yn ein gwaith sy'n rhoi cleientiaid mewn perygl o niwed, neu sydd wedi achosi niwed iddynt, boed y cleient(iaid) a effeithir yn ymwybodol o beth sydd wedi digwydd ai peidio trwy:
4. gymryd camau ar unwaith i rwystro neu gyfyngu unrhyw niwed
5. cyweirio unrhyw niwed a achosir, cyn belled â phosibl
6. cynnig ymddiheuriad pan fo hyn yn briodol
7. hysbysu a thrafod gyda'n goruchwyliwr a/neu reolwr yr hyn sydd wedi digwydd
8. ymchwilio a chymryd camau i osgoi ailadrodd beth bynnag aeth o'i le
9. Byddwn yn ystyried yn ofalus dan oruchwyliaeth sut rydym yn gweithio gyda chleientiaid – gweler 60–73.
10. Byddwn yn monitro profiad y cleientiaid o weithio gyda'n gilydd ac effeithiau ein gwaith gyda nhw mewn ffyrdd sy'n briodol i'r math o wasanaeth a gynigir.

**Cyfrinachedd**

1. Byddwn yn diogelu cyfrinachedd a phreifatrwydd cleientiaid trwy:
   1. weithredu i amddiffyn gwybodaeth am gleientiaid rhag mynediad neu ddatgeliad anawdurdodedig
   2. hysbysu cleientiaid ynghylch sut y caiff data a gwybodaeth bersonol a rennir gyda ni eu defnyddio a phwy sydd o fewn y cylch cyfrinachedd, yn arbennig gyda mynediad i wybodaeth adnabyddadwy bersonol
   3. gofyn bod pob un sy'n derbyn gwybodaeth adnabyddadwy bersonol wedi cytuno i drin y fath wybodaeth yn gyfrinachol yn unol ag unrhyw ofynion cyfreithiol a'r hyn a gytunwyd gyda'r cleient adeg y datgeliad
   4. hysbysu cleientiaid ynghylch unrhyw gyfyngiadau rhesymol o ragweladwy i breifatrwydd neu gyfrinachedd cyn ein gwaith gyda'n gilydd, er enghraifft, cyfathrebiadau i sicrhau neu wella ansawdd y gwaith dan oruchwyliaeth neu hyfforddiant, i amddiffyn cleient neu eraill rhag niwed difrifol gan gynnwys diogelu ymrwymiadau, a phan yn ofynnol yn gyfreithiol neu awdurdodir i ddatgelu
   5. cymryd gofal bod yr holl ofynion cytundebol yn ymwneud â rheoli a chyfathrebu gwybodaeth cleient yn gydnaws i'r naill a'r llall
   6. sicrhau bod datgeliad gwybodaeth adnabyddadwy bersonol am gleientiaid wedi'i awdurdodi gan ganiatâd cleient neu fod yna gyfiawnhad cydnabyddedig cyfreithiol a moesegol
   7. defnyddio gwybodaeth hollol ddienw am gleientiaid lle bod hyn yn darparu dewis amgen ymarferol i rannu gwybodaeth adnabyddadwy.

**Gweithio gyda chydweithwyr ac mewn timau**

1. Cynhelir perthnasau proffesiynol mewn ysbryd o barch y naill i'r llall. Byddwn yn ceisio ffurfio perthnasau gwaith da a systemau cyfathrebu sy'n gwella gwasanaethau i gleientiaid.
2. Bydd ymarferwyr yn trin cydweithwyr yn deg ac yn meithrin eu galluoedd a chyfartaledd o ran cyfle.
3. Ni fydd ymarferwyr yn tanseilio perthynas unrhyw gydweithiwr gyda chleientiaid trwy wneud sylwadau anghyfiawnadwy neu annoeth.
4. Dylai'r holl gyfathrebiadau rhwng cydweithwyr am gleientiaid fod ar sail broffesiynol ac felly'n bwrpasol, parchus ac yn gyson â rheolaeth cyfrinachau a gytunir gyda chleientiaid.

**Goruchwyliaeth**

1. Mae goruchwyliaeth yn hanfodol i'r modd y mae ymarferwyr yn cynnal arfer da drwy gydol eu bywyd gwaith. Mae goruchwyliaeth yn darparu cyfleoedd rheolaidd a pharhaus i ymarferwyr adfyfyrio'n fanwl ynghylch bob agwedd ar eu hymarfer er mwyn iddynt weithio mor effeithiol, diogel a moesegol â phosibl. Mae goruchwyliaeth hefyd yn cynnal y dyfeisgarwch personol sy'n angenrheidiol i ymgymryd â'r gwaith.
2. Mae goruchwyliaeth dda yn llawer mwy na rheoli achos. Mae'n cynnwys gweithio'n fanwl ar y berthynas rhwng ymarferydd a chleient er mwyn gweithio tuag at ganlyniadau dymunol ac effeithiau cadarnhaol. Mae hyn yn gofyn am lefelau digonol o breifatrwydd, diogelwch a chyfyngiant er mwyn i'r goruchwyliedig ymgymryd â'r gwaith hwn. Felly mae angen i ran sylweddol o'r oruchwyliaeth, neu gorau oll y cwbl ohoni fod yn annibynnol o'r llinell reolaeth.
3. Mae goruchwyliaeth yn gofyn am sgiliau a gwybodaeth ychwanegol i'r rheiny a ddefnyddir ar gyfer darparu gwasanaethau'n uniongyrchol i gleientiaid. Felly mae angen lefelau digonol o arbenigedd ar oruchwylwyr a gaffaelir trwy hyfforddiant a/neu brofiad. Bydd goruchwylwyr hefyd yn sicrhau eu bod yn gweithio gyda chefnogaeth broffesiynol briodol a'u goruchwyliaeth eu hunain.
4. Bydd yr holl oruchwylwyr yn modelu lefelau uchel o arfer da ar gyfer y gwaith y maent yn ei oruchwylio, yn arbennig o ran y lefelau cymhwysedd a phroffesiynoldeb a ddisgwylir, adeiladu perthynas, rheoli terfynau personol, unrhyw berthnasau deuol, buddiannau croes ac osgoi ecsbloetiaeth.
5. Bydd yr holl gyfathrebiadau ynghylch cleientiaid a wneir yng nghyd-destun goruchwyliaeth yn gyson â chytundebau cyfrinachedd gyda'r cleientiaid dan sylw ac yn gydnaws ag unrhyw bolisi asiantaethol perthnasol.
6. Rhoddir ystyriaeth ofalus i gyflawniad cyfrifoldebau allweddol ar gyfer cleientiaid a'r modd y caiff y cyfrifoldebau hyn eu dyrannu rhwng y goruchwyliwr, y goruchwyliedig ac unrhyw reolwr llinell neu bobl eraill gyda chyfrifoldeb dros y gwasanaeth a ddarperir. Mae angen rhoi ystyriaeth i'r modd y caiff unrhyw rai o'r trefniadau a'r cyfrifoldebau hyn eu cyfathrebu i gleientiaid mewn ffyrdd sy'n gefnogol ac yn briodol i'r gwaith a gyflawnir. Fel arfer bydd y trefniadau hyn yn cael eu hadolygu o leiaf unwaith y flwyddyn, neu'n amlach os oes angen.
7. Bydd goruchwylio hyfforddeion yn gofyn bod y goruchwyliwr yn cydweithio gyda darparwyr hyfforddiant a lleoliadau gwaith er mwyn sicrhau bod gwaith yr hyfforddai gyda chleientiaid yn bodloni safonau proffesiynol. Fel arfer caiff y trefniadau ar gyfer cydweithio eu cytuno a'u trafod gyda'r hyfforddai cyn gweithio gyda chleientiaid.
8. Wrth oruchwylio ymarferwyr cymwysedig a/neu brofiadol, bydd y cyfrifoldeb mwyaf am sicrhau bod gwaith y goruchwyliedig yn bodloni safonau proffesiynol yn gorffwys yn bennaf gyda'r goruchwyliedig.
9. Bob hyn a hyn bydd goruchwylwyr a goruchwyliedigion yn ystyried sut mae cyfrifoldeb am waith gyda chleientiaid yn cael ei weithredu'n ymarferol a'r modd yr ymdrinir ag unrhyw anawsterau neu bryderon.
10. Bydd y modd y cymhwysir y *Fframwaith Moesegol* hwn i waith gyda chleientiaid yn cael ei drafod yn rheolaidd dan oruchwyliaeth ac nid llai nag unwaith y flwyddyn.
11. Bydd goruchwylwyr yn ystyried yn gydwybodol y modd y cymhwysir y gyfraith yn ymwneud â goruchwyliaeth i'w rôl a'u cyfrifoldebau.
12. Bydd goruchwylwyr yn cadw cofnodion cywir o bwyntiau allweddol a drafodir dan oruchwyliaeth.
13. Mae gan oruchwyliedigion gyfrifoldeb i fod yn ddidwyll ac yn onest dan oruchwyliaeth ac i dynnu sylw at unrhyw anawsterau neu heriau arwyddocaol y gallant fod yn eu hwynebu yn eu gwaith gyda chleientiaid. Mae goruchwylwyr yn gyfrifol am ddarparu cyfleoedd ar gyfer eu goruchwyliedigion i drafod unrhyw rai o'u hanawsterau cysylltiedig ag ymarfer heb feio neu feirniadu'n anghyfiawn, a phan fo'n briodol, i gynorthwyo eu goruchwyliedigion wrth iddynt gymryd camau cadarnhaol i ddatrys anawsterau.
14. Rydym yn argymell goruchwyliaeth i unrhyw un sy'n gweithio mewn rolau sydd angen rhoi neu dderbyn cyfathrebiadau emosiynol heriol yn rheolaidd, neu sy'n ymwneud â rolau cymhleth a heriol o ran perthynas.

**Hyfforddiant ac addysg**

1. Bydd gan bob hyfforddwr y sgiliau, yr agweddau a'r wybodaeth sy'n angenrheidiol i fod yn athrawon a hybwyr dysg cymwys ar gyfer yr hyn sy'n cael ei ddarparu.
2. Bydd unrhyw wybodaeth am y cyfleoedd addysgu, addysg neu ddysgu a ddarperir yn gywir a bydd yn galluogi darpar fyfyrwyr i wneud dewis gwybodus.
3. Bydd unrhyw broses ddethol myfyrwyr yn deg, yn barchus ac yn dryloyw i ymgeiswyr a bydd yn defnyddio gweithdrefnau a gynllunnir i ddewis myfyrwyr addas.
4. Bydd unrhyw asesiadau myfyrwyr yn deg, yn barchus ac yn darparu esboniadau rhesymegol i'r myfyrwyr ynghylch y canlyniad.
5. Cymerir gofal wrth ddefnyddio enghreifftiau o waith gyda chleientiaid at ddibenion addysgu bod gwybodaeth y cleient yn cael ei defnyddio gyda chaniatâd y person neu ei bod yn ddigonol ddi-enw fel na ellir adnabod y person dan sylw mewn unrhyw fodd sy'n rhesymol o debygol o gael ei ddefnyddio.
6. Bydd hyfforddwyr ac addysgwyr yn modelu lefelau uchel o arfer da yn eu gwaith, yn arbennig o ran lefelau cymhwysedd a phroffesiynoldeb a ddisgwylir, adeiladu perthynas, rheoli terfynau personol, unrhyw berthnasau deuol, buddiannau croes ac osgoi ecsbloetiaeth.
7. Bydd hyfforddwyr ac addysgwyr yn annog hyfforddeion i godi unrhyw bryderon ar y cyfle cyntaf ac mae ganddynt brosesau a pholisïau ar gyfer mynd i'r afael ag unrhyw bryderon sydd gan hyfforddeion. Mae hyfforddwyr ac addysgwyr yn gyfrifol am ddarparu cyfleoedd ar gyfer hyfforddeion i drafod unrhyw rai o'u hanawsterau cysylltiedig ag ymarfer heb feio neu feirniadu'n anghyfiawn, a phan fo'n briodol, i gynorthwyo hyfforddeion wrth iddynt gymryd camau cadarnhaol i ddatrys anawsterau.

**Hyfforddeion**

1. Bydd hyfforddeion sy'n gweithio gyda'i gilydd yn:
2. cysylltu'n barchus gydag eraill a cheisio cefnogi eu dysgu ei gilydd
3. dilyn arfer moesegol da wrth weithio gyda'i gilydd, er enghraifft wrth ymarfer sgiliau neu mewn datblygiad personol.
4. Er lles didwylledd a gonestrwydd gyda chleientiaid :
5. bydd hyfforddeion ar gwrs i gymhwyso fel ymarferwyr sy'n gweithio gyda chleientiaid yn hysbysu cleientiaid (neu'n gwneud yn siŵr bod cleientiaid wedi cael eu hysbysu) eu bod yn hyfforddeion
6. bydd hyfforddeion sy'n ymgymryd â DPP ôl-gymhwyso neu hyfforddiant pellach yn cael eu cyfarwyddo gan unrhyw ofynion hyfforddiant perthnasol wrth ddefnyddio eu doethineb proffesiynol a moesegol ynghylch hysbysu cleientiaid ai peidio, eu bod yn derbyn hyfforddiant.
7. Bydd pob hyfforddai yn:
   1. ceisio caniatâd eu cleientiaid i ddefnyddio unrhyw wybodaeth o weithio gyda nhw at ddibenion hyfforddiant, er enghraifft, mewn cyflwyniadau, astudiaethau achos neu fel ymarfer a asesir. Fel arall, bydd unrhyw adroddiad am waith a ymgymerir mor hollol ddi-enw fel na ellir adnabod y person dan sylw trwy unrhyw ddull rhesymol a fyddai'n debygol o gael ei ddefnyddio. Mae angen caniatâd os na ellir sicrhau anhysbysedd neu pan fod hyn yn ofynnol yn ôl canllawiau neu reoliadau'r darparwr hyfforddiant
   2. sicrhau eu bod yn cyflwyno gwasanaethau sy'n bodloni'r lleiafswm safonau proffesiynol wrth weithio fel ymarferwyr gydag aelodau'r cyhoedd. Gellir cyrraedd y safon hon gyda chymorth cefnogaeth broffesiynol briodol
   3. cydweithio gyda'u hyfforddwyr, darparwyr lleoliad, goruchwylwyr ac ymgynghorwyr proffesiynol eraill i ddarparu gwasanaethau i'w cleientiaid sy'n bodloni safonau proffesiynol trwy ymgymryd â nhw gyda gofal rhesymol a sgìl
   4. bod yn wyliadwrus o unrhyw anghydfodau rhwng gofynion cytundebol sydd â goblygiadau ynghylch gweithio gyda chleientiaid, er enghraifft, rhwng cytundebau gyda chleientiaid, darparwyr hyfforddiant a lleoliadau gwaith, a cheisio cefnogaeth briodol er mwyn sicrhau bod yr holl ofynion cytundebol yn gydnaws
   5. bod yn ddidwyll ac yn onest gyda hyfforddwyr, darparwyr lleoliad a goruchwylwyr ynghylch yr holl faterion sy'n berthnasol i'w dewisiad, hyfforddiant, goruchwyliaeth ac ymarfer proffesiynol.

**Gwaith Ymchwil**

1. Rydym yn gwerthfawrogi bod ymchwil ac ymholi systematig gan ymarferwyr yn gwella ein gwybodaeth broffesiynol ac yn darparu sylfaen o dystiolaeth ar gyfer ymarfer mewn ffyrdd sydd o fudd i'n cleientiaid.
2. Fel arfer byddwn yn cefnogi ac yn darparu cyfleoedd ar gyfer ymchwil os yw'n gydnaws â'r gwasanaethau rydym yn eu darparu.
3. Wrth ymgymryd â gwaith ymchwil byddwn yn talu sylw trylwyr i ansawdd a uniondeb y broses ymchwilio, yr honiadau gwybodaeth fydd yn codi o'r ymchwil a'r modd y caiff y canlyniadau eu lledaenu.
4. Bydd yr holl waith ymchwil a ymgymerir gennym yn cael ei gyfeirio gan *Ganllawiau Moesegol BACP ar gyfer Gwaith Ymchwil yn y Proffesiynau Cynghori*.
5. Bydd pob cyfranogwr yn yr ymchwil yn gwneud hynny ar sail caniatâd gwybodus penodol.
6. Bydd pob ymchwil yn cael ei adolygu ymlaen llaw i sicrhau bod hawliau a buddiannau cyfranogwyr wedi cael eu hystyried yn annibynnol o'r ymchwilydd.
7. Bydd y dulliau ymchwil a ddefnyddir yn cydymffurfio â safonau arfer da mewn unrhyw wasanaethau a roddir ac ni fyddant yn effeithio'n andwyol ar gleientiaid.

**Gofalu am eich hun fel ymarferydd**

1. Byddwn yn cymryd cyfrifoldeb am ein lles ein hunain gan ei fod yn hanfodol i gynnal arfer da gyda'n cleientiaid trwy:
   1. gymryd rhagofalon i amddiffyn ein diogelwch corfforol ein hun
   2. monitro a chynnal ein hiechyd seicolegol a chorfforol ein hun, yn arbennig ein bod yn ddigon gwydn a medrus i ymgymryd â'n gwaith mewn ffyrdd sy'n bodloni safonau proffesiynol
   3. ceisio cymorth a gwasanaethau proffesiynol pe bai angen
   4. cadw cydbwysedd iach rhwng ein gwaith ac agweddau eraill ar fywyd

**Ymateb i gyfyng-gyngor a phroblemau moesegol**

1. Rydym yn cydnabod y bydd materion, problemau a chyfyng-gyngor proffesiynol a moesegol yn codi o bryd i'w gilydd a'u bod yn rhan anochel o'n hymarfer.
2. Byddwn yn defnyddio ein goruchwyliaeth ac unrhyw adnoddau proffesiynol eraill sydd ar gael i gefnogi ac i herio'r modd rydym yn ymateb i'r fath sefyllfaoedd. Byddwn yn rhoi ystyriaeth ofalus i'r dulliau gorau i fynd i'r afael â datrys problemau moesegol.
3. Byddwn yn cymryd cyfrifoldeb dros ystyried sut i weithredu orau yn y fath sefyllfaoedd a byddwn yn barod i esbonio pam y penderfynon ni ymateb yn y ffordd a wnaethom.